[size=2]En ulykke i en hølade ved Ringkøbing koster sit andet dødsoffer. En seksårig pige er fortsat i livsfare.
[/size]

En 13-årig pige er fredag død af sine kvæstelser efter høulykken på en gård i Hee ved Ringkøbing torsdag. - Vi har fået besked om, at hun er død her til morgen, siger Bjarne Højggaard, der er efterforskningsleder ved lokalpolitiet i Ringkøbing. Torsdag døde pigens niårige søster. Den tredje søster, der er seks år, svæver stadig mellem liv og død på Skejby Sygehus i Aarhus. - Vi har ikke hørt andet, end at hun fortsat er i kritisk tilstand, siger Bjarne Højgaard. De tre søstre blev hårdt kvæstet, da de legede i familiens lade. Her opbevares såkaldte minibigballer af hø. Og af en eller anden grund er kæmpeballerne væltet ned over pigerne. Det var pigernes far, der slog alarm kort før middag torsdag. Det er uklart, hvor længe pigerne har ligget under høet, og om det er vægten af kæmpeballerne eller mangel på ilt, der har kvæstet dem. Politiet arbejder på at klarlægge, hvordan ulykken kunne ske. - Vi kommer det ikke nærmere, før vi har fået talt med familien for at høre, hvordan høballerne har været placeret, men vi presser ikke på, for familien har nok at se til, siger Bjarne Højgaard. [size=2] /ritzau/ [/size]